Vanvidsbilister skal væk fra vejene.

Straffene skal hæves, så man kan få op til 20 dages fængsel for eksempelvis at køre over 100 procent for stærkt, hvis man samtidig kører over 100 km/t.

Sådan lød S-regeringens udspil »Vanvidskørsel skal stoppes« fra sidste uge.

Politiet skal desuden have mulighed for at konfiskere bilerne. Et forslag, der har mødt kritik fra leasingselskaberne, fordi de pågældende biler i mange tilfælde er leaset.

Jan Johansen, færdselssikkerhedsordfører for Socialdemokratiet, er selv blevet taget i at køre for stærkt. Det skete, da han kørte 115 kilometer i timen i Nyborg i 2010 på en strækning, hvor man kun måtte køre 50 kilometer i timen. Dermed ville han selv været faldet ind under regeringens definition for vanvidskørsel.

Dengang lød bøden på 5.000 kroner og en frakendelse af kørekortet i et halvt år. Med de nye regler – hvis de bliver vedtaget – kunne han have risikeret fængselsstraf.

FAKTA Regeringens definition på vanvidskørsel Vanvidskørsel omfatter følgende forseelser, der må anses for særligt alvorlige og med en særlig høj farlighed: uagtsomt manddrab under særligt skærpende omstændigheder (straffelovens § 241, 2. pkt.)

uagtsom forvoldelse af betydelig skade på nogens legeme eller helbred under særligt skærpende omstændigheder (straffelovens § 249, 2. pkt.)

forsætlig forvoldelse af nærliggende fare for nogens liv eller førlighed (straffelovens § 252)

særlig hensynsløs kørsel

kørsel med en hastighedsoverskridelse på mere end 100 pct. ved kørsel med over 100 km/t.

kørsel med mindst 200 km/t. uanset hastighedsgrænsen

spirituskørsel med en promille over 2,00 Kilde: Justitsministeriet FOLD UD FOLD UD

Du er ikke bare politiker. Du er færdselssikkerhedsordfører. Hvad tænker du om, at du er med til at lovgive om noget, som du selv måske var kommet i fængsel for?

»Jeg tænker, at det er godt, at jeg selv kan mærke, hvad jeg har gjort. Jeg har udstået min straf. Vi politikere er også mennesker. Det skal vi lige huske at have med, ikke?

Det er, som om nogen lægger til grund, at jeg skulle være et overmenneske. Jeg er et almindeligt menneske, der er ufaglært arbejder, og jeg begår fejl ligesom andre mennesker. Det skal også være almindelige mennesker, der sidder i Folketinget.«

Burde politikerne allerede dengang have hævet straffen?

»Nej, det synes jeg egentlig ikke. Tingene var anderledes dengang.«

Problemet, som de nye regler skal afhjælpe, bunder ifølge ordføreren i, at adgangen til større biler er blevet nemmere. Ikke mindst ved hjælp af de såkaldte flexleasing-ordninger. Personer, der ellers ikke kunne få råd til en muskelbil, har fået mulighed for at køre i store, hurtige biler, fordi registreringsafgiften er udskudt til et senere tidspunkt.

»Bilerne er blevet mere tilgængelige, og de er blevet hurtigere,« siger Jan Johansen.

»For år tilbage kørte folk fra konfirmation i beruset tilstand. Det er vi heldigvis blevet mere opmærksomme på, ligesom vi også er blevet opmærksomme på farten.«

Lyder det ikke lidt uheldigt, at du ikke synes, at regler burde have været gældende, dengang du selv gjorde det?

»Jo, men prøv at høre her. Det er da at skrue tiden tilbage og sige »Hvad synes du selv?«. Jeg startede med at køre bil i en tid, hvor der var fri hastighed uden for byerne. Det glemmer man.«

Hvilken effekt vil de nye regler have, hvis de bliver vedtaget?

»Det vil i hvert fald have en effekt. 100 procent sikkert. Det skal følges op med kampagner. Når folk får nummer to klip i dag, så får de sved på panden, så det vil have en præventiv virkning. Og så er målet selvfølgelig at få fat på de bilister, der bevidst kører helt sindssygt inde i byen.«

Hvis de nye regler havde været gældende dengang, havde det så haft en effekt på dig?

»Åhhh, jamen, det her var jo en situation, hvor jeg kom for sent. Min kollega skulle begraves, og jeg havde sat GPSen til den forkerte kirke, og så taber jeg hovedet. Jeg kører videre for at finde den rigtige kirke, og da jeg er i udkanten af Nyborg, tror jeg, at jeg er forbi bygrænsen. Men det var jeg altså ikke, og så blev jeg blitzet.«

Men ville de nye regler have haft en effekt på dig?

»Jeg kan ikke vide, om reglerne havde haft en effekt på mig. Det er ti år siden. Hvordan skulle jeg kunne svare på det?«

Jan Johansen forklarer, at han er et fejlbarligt menneske ligesom alle andre.

»De, der kalder mig en hykler – det kan jeg ikke gøre en skid ved – de skulle prøve at kigge på sig selv. Vi laver allesammen fejl, og jeg har taget min straf,« siger Jan Johansen.